ওল্ড ট্রাফোর্ডে আর্সেনালের ড্র, সুবিধা লিভারপুলের

ওয়েব ডেস্ক: ঘরের মাঠে আর্সেনালের (Arsenal) বিরুদ্ধে ১-১ ড্র করল ম্যাঞ্চেস্টার ইউনাইটেড (Man Utd)। প্রথমার্ধে অধিনায়ক ব্রুনো ফার্নান্ডেজের (Bruno Fernandez) অনবদ্য ফ্রি-কিকে এগিয়ে যায় ওল্ড ট্রাফোর্ডের ক্লাব। কিন্তু মিকেল আর্তেতার আর্সেনালকে দ্বিতীয়ার্ধে সমতা এনে দেন ডেকল্যান রাইস (Declan Rice)। আর্সেনালের ড্রয়ে প্রিমিয়ার লিগ জয়ের আরও কাছে চলে গেল লিভারপুল (Liverpool)। আর ১৬ পয়েন্ট পেলেই তাদের আর কেউ ছুঁতে পারবে না।

এককালে ম্যান ইউ বনাম আর্সেনাল মানেই ছিল উত্তেজনা। ইংলিশ ফুটবলের অন্যতম দুই সেরার দ্বৈরথ কত নায়কের জন্ম দিয়েছে, কত অবিস্মরণীয় ঘটনা প্রসব করেছে। কিন্তু এখন সে দিন নেই। আর্সেনাল ট্রফির জন্য লড়াই করলেও দুরবস্থায় ম্যান ইউ। লিগের আর ১০টা ম্যাচ বাকি, ৩৪ পয়েন্ট নিয়ে ১৪ নম্বরে ধুঁকছে রুবেন অ্যামোরিমের দল। এ মরসুমে চ্যাম্পিয়ন্স লিগের যোগ্যতা অর্জন করার কোনও সম্ভাবনা নেই, এমনকী ইউরোপা লিগও হবে না।

আরও পড়ুন: চ্যাম্পিয়ন্স ট্রফি জিতে ডান্ডিয়াতে মাতলেন রো-কো

Expectation Ecstasy.

Follow @B_Fernandes8 and the passionate celebrations that ensued after his stunning free-kick ‍?#MUFC || #ShotOnSnapdragon pic.twitter.com/BGV2JlYtwA

— Manchester United (@ManUtd) March 9, 2025

রবিবারের ম্যাচে তুলনামূলক বেশি সুযোগ তৈরি করেছিল ম্যান ইউ। শেষের দিকে ব্রুনো ফার্নান্ডেজ এবং র‍্যাসমুস হোয়লুন্ড দুটো সহজ সুযোগ নষ্ট করেন। আবার এ দুটোকে আর্সেনাল গোলকিপার দাভিদ রায়ার অবিশ্বাস্য সেভও বলা যায়। ২৮ ম্যাচে ৫৫ পয়েন্ট নিয়ে লিগে দ্বিতীয় স্থানেই রইল আর্সেনাল। লিভারপুলের থেকে এক ম্যাচ কম খেলে তারা ১৫ পয়েন্ট পিছনে।

রবিবারের অন্য ম্যাচে বোর্নমুথের বিরুদ্ধে ২-১ ড্র করেছে টটেনহ্যাম হটস্পার। প্রথমে দুই গোলে পিছিয়ে গিয়েছিল তারা। পাপা মাতের সারের বিশ্বমানের গোল এবং হিউং মিন সনের পেনাল্টির সৌজন্য এক পয়েন্ট পায় তারা। অন্য ম্যাচে লেস্টার সিটিকে ১-০ হারিয়েছে চেলসি, উলভসের বিরুদ্ধে ১-১ ড্র করেছে এভার্টন।